《舟次子陵钓台》
宋代·张伯玉

十载从军去又来，强为颜面走尘埃。
久惭簪笏未归去，且喜妻孥共此来。
旋撷岸蔬供野饭，欲题岩壁拂苍苔。
子陵昔日诚高趣，未必全家上钓台。

作者简介：建州建安人，字公达。第进士。尝为苏州郡从事。仁宗嘉祐中为御史，出知太平府，后为司封郎中。工诗善饮，时号张百杯，又曰张百篇。有《蓬莱集》。